
На основу члана 138. став 1. Устава Републике Србије[footnoteRef:1] и члана 37. Закона о Заштитнику грађана[footnoteRef:2] у поступку контроле законитости и правилности рада Центра за социјални рад у Крушевцу, покренутом по притужби A.A., након окончаног испитног поступка Заштитник грађана је сачинио следећи [1:  „Сл. гласник РС“, бр. 98/06, 16/22 - др. пропис]  [2:  „Сл. гласник РС“, бр. 105/21] 


ИЗВЕШТАЈ  О СЛУЧАЈУ СА  ПРЕПОРУКАМА 

I Испитни поступак

Заштитнику грађана се 13.01.2022. год. поднеском обратио А.А. указујући да су, поводом пријаве занемаривања деце, стручни радници Центра за социјални рад Крушевац 17. децембра 2021. године насилно одвели његова два малолетна детета из породичног домаћинства, а супругу у осмом месецу трудноће насилно одвели и оставили је саму у кругу болнице, након чега је хитно пребачена у Ниш на превремени порођај. Притужилац је сутрадан обавештен од стране Центра за социјални рад да су му деца одузета привременим решењем, јер родитељи нису обезбедили потребне услове за њихов живот и развој, иако је он запослен и породица живи у његовој кући у којој сматра да је обезбедио све што је потребно за децу. 
Испитујући испуњеност услова за поступање по поднетој притужби у оквиру навода притужбе и разлога за њено подношење, Заштитник грађана је донео закључак о покретању испитног поступка оцене законитости и правилности рада Центра за социјални рад у Крушевцу[footnoteRef:3], сходно члану 33. став 4., а у вези са чланом 31. Закона о Заштитнику грађана и затражио од надлежног органа старатељства изјашњење о свим чињеницама и околностима у вези са овим случајем и o поступању контролисаног органа поводом тога, као и копију списа предмета о случају који се води у Центру. [3:  Акт Заштитника грађана дел. бр. 2192 бр. 27.01.2022. год.] 

На основу анализе целокупне прибављене документације Заштитник грађана је утврдио следеће чињенично стање: 
· Породица је на евиденцији Центра од 06.03.2012. год. по пријави занемаривања мал.Б.Б. рођ. 2010. године, коју је Центру поднела патронажна сестра[footnoteRef:4]. У пријави је указано да дете има 15 месеци и не хода, да је „прљав, запуштен и неадекватно обучен“, да живи у лошим материјалним и хигијенским условима, као и да је отац детета А.А. ограничених интелектуалних капацитета. У вези са присуством насиља у породици, у пријави је наведено да је свекрва тукла мајку детета В.В., што је пријављено МУП, а да отац детета у свему подржава своју мајку. У пријави се описују и друге околности у вези са тешко поремећеним породичним односима “који се могу окарактерисати као патолошки…“[footnoteRef:5]  [4:  Претходно је породица на евиденцији Центра била као корисник једнократне новчане помоћи само једном приликом]  [5:  Списи предмета бр. 56…/2012 год.] 

Поводом наведене пријаве водитељ случаја је 19.03.2012. год. прибавио Извештај педијатра Службе за здравствену заштиту деце и омладине Здравственог центра Крушевац да је „увидом у здравствени картон дете редовно прегледано у саветовалишту Дечијег диспанзера и редовно вакцинисано“. Oбављена је једна теренска посета 21.03.2012. годинe, у којој је констатовано да су родитељи ванбрачну заједницу, у којој је рођен мал. Б.Б., засновали пре две године, да је “дечак био адекватно обучен“, да чланови породице „наводе да су здрави сви“, да имају нову, добро уређену и одржавану кућу, али у зимском периоду и током грејне сезоне живе у старој кући где „хигијена није на одговарајућем нивоу“, да живе заједно са А.А. родитељима. Том приликом је прибављена писана изјава мајке детета да негира наводе из пријаве. Стручни радник је евидентирао да су и остали укућани саопштили да негирају наводе из пријаве. Истог дана водитељ случаја је закључио: „на основу увида на терену и извештаја диспанзера за децу нису немарни родитељи“[footnoteRef:6] и предмет архивирао.  [6:  Процена деца и млади у предмету Центра бр. 5…/2012 год.] 

Процена није сачињена у складу са Правилником о организацији, нормативима и стандардима рада центра за социјални рад[footnoteRef:7]  и Општим протоколом о заштити деце од насиља, злостављања и занемаривања, јер не садржи  податке о способности родитеља/особе која се стара о детету да одговори на потребе детета и нису наведени евентуални ризици. Рубрика „Способности родитеља/особе која се стара о детету да одговоре на потребе детета“ је практично непопуњена јер недостају предвиђени и назначени подаци за ову рубрику (код детета: пружање основе неге, осигурање безбедности, емоционална топлина, стимулација, вођство и границе; лична својства родитеља и чланова шире породице, физичко и ментално здравље, ментална ометеност, стабилност породичног окружења, породична историја и функционисање…). У наведену рубрику су уписани  подаци о образовању и запослености родитеља и да је након повреде кука 2008. год. мајка успешно опорављена и „у стању да се без проблема креће и обавља кућне и пољопривредне послове“, који треба да се налазе у рубрици Породични и средински утицаји. Као „Потребне услуге, мере и интервенције“ наведени су: „обавештења од патронажне службе и диспанзера за децу“[footnoteRef:8], али исти више нису прибављани. [7:  члан 56. Правилника о организацији, нормативима и стандардима рада центра за социјални рад, (“Сл. гласник РС“, бр. 59/2008, 37/2010, 39/2011 – др. правилник, 1/2012 – др. правилник, 51/2019 и 12/2020) и члан 56. тада важећег Правилника о организацији, нормативима и стандардима рада центра за социјални рад, “Сл. гласник РС“, бр. 59/2008, 37/2010, 39/2011 – др. правилник, 1/2012 – др. правилник)]  [8:  Op.cit] 

Дана 23.10.2019. год. Центру се обратило Одељење за општу управу и заједничке послове Градске управе Града Крушевца, како би овај орган старатељства предузео мере из својих надлежности, јер је у Изводу из матичне књиге рођених и даље само уписано име мајке женског детета – В.В., али није одређено име и презиме детету у законском року. Стручни тим Центра је 01.11.2019. год. прибавио изјаву оца[footnoteRef:9] да признаје за своје дете које је В.В. родила 2019. год. и донео Решење[footnoteRef:10] да се детету од мајке В.В. и оца А.А. одреди име Г.Г., које матичар Града Крушевца има уписати у Матичне књиге рођених за матично подручје Крушевац и истог дана архивирао предмет[footnoteRef:11].  [9:  Акт Центра бр. ../2019-1 од 01.11.2019. год.]  [10:  Акт Центра бр. 5../2019 од 01.11.2019. год.]  [11:  члан 344. тачка 4 и члан 345.  тачка 3. Породичног закона („Сл. гласник РС“, бр.18/2005, 72/2011, - др. закон и 6/2015) )] 

Иако је сам Центар оценио да неодређивање имена и презимена детету у законском року „представља први вид занемаривања права и интереса детета“[footnoteRef:12], а већ је располагао претходном пријавом из 2012. год. да родитељи занемарују безбедност и развојне и здравствене потребе старијег детета, Центар није спровео ни почетну процену ради испитивања, односно, отклањања сумњи на занемаривање деце у овој породици или ради праћења функционисања родитеља и породице. [12:  Акт Центра бр. 56099-1164/22 од 14.02.2022. год.] 

Први План услуга за децу Центар је донео крајем децембра 2021. год. у поступку спроведеном поводом пријаве, коју је 17.12.2021. год. поднела ОШ …, да мал. Б.Б., уписан да похађа V разред, не долази у школу. У допису Школе је наведено да је до IV разреда дечак похађао наставу у подручном одељењу Школе и да је учитељ дете доводио у школу и одводио кући, а да се преласком детета у централну школу препознају бројне тешкоће код детета. Дете је прва два дана у септембру био у школи, па је престао да долази све до новембра 2021. год. Отац је на позив школе дошао 04.11.2021. год. да образложи изостанак детета и том приликом навео „да су сви у кући били болесни“ као и да су имали смртне случајеве у породици (јер су преминули баба и деда детета), он је запослен, а мајка детета одржава трудноћу. Лекарско оправдање се односило на период до 03.11.2021. године и од тада поново је протекло месец дана а дете поново не долази у школу, нити се оправдава његов изостанак. Отац је доставио Школи документацију прибављену за упућивање детета на интерресорну комисију, али није доставио Мишљење интерресорне комисије.
Центар је теренску посету поводом пријаве Школе обавио истог дана и констатовао да су све просторије у кући биле хигијенски запуштене и небезбедне за децу (јер су се гомиле одеће налазиле на грејним телима), као и неухрањеност, хигијенску и васпитну запуштеност и здравствену занемареност деце и њихову општу угроженост. Са мајком је, због изјављених здравствених тегоба које је тренутно имала и с обзиром да је у деветом месецу трудноће, договорено да је службеним аутом Центра одвезу код лекара како би јој се пружила медицинска помоћ и потом да се врате у просторије Центра ради наставка разговора. О томе је телефонским путем обавештен отац, који се у том тренутку налазио на послу, али је убрзо дошао кући. Отац је у току разговора изненада отишао колима по извесну Д.Д., а стручни радници Центра су се у складу са договором са мајком и децом упутили ка болници. Међутим, отац је на путу чекао возило Центра, бацао се на хаубу и пратио возило на начин да је у току вожње више пута угрозио безбедност своје деце и свих присутних, те је испред Полицијске станице затражена асистенција МУП и Службе хитне медицинске помоћи. 
Центар је у поступку неодложне интервенције истог дана ургентно збринуо двоје деце у хранитељску породицу, оценивши да је неопходно хитно издвајање деце из породице због угрожавајућих животних услова[footnoteRef:13]. Оца А.А. су на разговор у овом поступку довели полицијски службеници и том приликом су  му наведени разлози и објашњено зашто се деца измештају из биолошке породице. Деца су стављена под непосредно старатељство органа старатељства[footnoteRef:14] [13:  Привремени закључци - акти Центра бр. 56…/2021 и бр. 5…/2021 од 17.12.2021. год. ]  [14:  Акти Центра бр. 5…/2021-1 и бр. 5 …/2021 од 20.12.2021. год.] 

Процена Центра је да родитељи делимично поседују родитељске капацитете и да у улози родитеља нису адекватно функционални. Мајка поседује емотивну топлину и везаност за децу, али је снижених интелектуалних капацитета, није у могућности да препозна потребе деце и да на њих адекватно реагује, а због трудноће није у стању да обавља физичке послове и изјављује да није у могућности да води бригу о два детета, нити да обавља личну хигијену деце и простора. До пре пар месеци је имала подршку мужевљевих родитеља, који су потпуно преузели бригу о старијем детету,“јер су сматрали да није способна да се брине о детету“[footnoteRef:15]. Породица је физички изолована од центра, па су деца без контакта са вршњацима и искључена из социјалне средине.  [15:  Акт Центра бр. 5…/22 од 14.02.2022. год.] 

У списима предмета је и службена белешка стручног радника Центра[footnoteRef:16] у којој су евидентирани доласци оца у Центар почетком децембра 2021. год. како би добио информације о поступку ангажовања личног пратиоца за дете ради одласка у школу. Отац је доставио лекарску документацију и предложио је Д.Д. као особу коју дете познаје и добро би је прихватио за личног пратиоца.  [16:  Акт Центра од 14.12.2019. год.] 

Након смештаја у хранитељску породицу, Б.Б. је уписан у основну школу … Испољава више развојних тешкоћа, због чега је укључен у третман. Обим стечених вештина и знања је веома сужен. По наводима лекара, постоји сумња да због неадекватне исхране има проблема са кичмом, па су саветоване одговарајуће вежбе за дете. Од смештаја детета у хранитељску породицу констатован је известан напредак, у смислу да је дете добило на телесној тежини, да је у социјалним контактима отвореније. Процена Центра је да је дете уредног развоја и без уочених тешкоћа. 
План услуга за Б.Б. који је донет 28.12.2021. год. предвиђа да се контакти деце са оцем одвијају у контролисаним условима у просторијама Центра и уз присуство стручних радника током наредних 6 месеци, као и обавезе хранитеља у циљу обезбеђивања редовног похађања наставе у школи, сигурности и безбедности, побољшања здравственог стања детета усвајања основних социјалних и хигијенских навика и вештина и потребног нивоа знања. Мишљење Интерресорне комисије је да је детету, поред наведеног, потребно и праћење и подршка пулмолога[footnoteRef:17], што Центар није предвидео Планом услуга. Отац детета је учествовао у изради Плана услуга, којим су предвиђене обавезе на страни оца у погледу стварања безбедних и задовољавајуће хигијенских услова за становање, као и сигурног и безбедног окружења у породици за повратак мал.Б.Б.. Поред  привременог старатељства, праћења контакта детета са оцем у контролисаним условима, предвиђене обавезе Центра (водитеља случаја) су: ангажовање личног пратиоца, „помоћ и подршка породици, саветодавни рад са породицом, ЈНП, интензивно праћење породице, контактирање потребних институција, прибављање потребне документације, сарадња са хранитељицом“. [17:  Оp.cit] 


Центар није донео План услуга за мал.Б.Б. ни два месеца од одвајања од родитеља и измештања из породичних услова овог детета на узрасту од две и по године.

Центар је у извештају Заштитнику грађана[footnoteRef:18] навео да је породици пружена материјална помоћ, како би се помогло да се створе адекватни услови за повратак бебе и мајке из породилишта. Мајка се породила у 9 месецу трудноће, а према подацима патронажне службе, провела је извесно време у болници са дететом јер је беба изгубила на килажи. Приликом теренских посета у породици више пута је затечена непозната женска особа сама са бебом. Отац је образложио да се ради о ангажованој дадиљи за чување и негу детета док су он и мајка детета одсутни због обавеза које имају око прибављања документације за дете. Центар није навео податке о имену најмлађег детета, као ни да ли је планирана и/или пружена стручна и саветодавна помоћ родитељима у прибављању документације за дете и остваривању права детета и родитеља по основу рођења трећег детета. [18:  Акт Центра бр. 5…/22 од 14.02.2022. год.] 


II Утврђени пропусти у раду контролисаног органа старатељства

На основу утврђених чињеница и доказа у испитном поступку, Заштитник  грађана налази:

Центар за социјални рад Крушевац начинио je неотклоњиве пропусте у раду на штету права деце Б.Б. и Г.Г. тако што: 

1. у периоду од 7 година није предузимао мере из својих надлежности да на адекватан и поуздан начин испита и провери наводе из пријава о занемаривању права и интереса деце, које су Центру доставиле две институције, односно, није спроводио свеобухватну процену свих сегмената који су од значаја за отклањање сумњи на занемаривање деце

2. процену поводом пријаве о занемаривању детета из 2012. год. није сачинио у складу са одредбама Правилника о организацији, нормативима и стандардима рада центра за социјални рад и Општим протоколом о заштити деце од насиља, злостављања и занемаривања

3.  није предузео мере ради испитивања и провере навода о насиљу у породици и тешко поремећеним породичним односима, из пријаве која је Центру поднета 2012. год.
4. током 7 година доследно је пропуштао да прати и надзире родитеље у вршењу родитељског права и да им пружа  подршку, саветовање и друге услуге помоћи и мера из надлежности органа старатељства, иако је располагао периодичним пријавама других институција, којима се указивало на неадекватно родитељско функционисање и недовољне родитељске капацитете

5. предузете мере заштите за децу у децембру 2021. год. представљају најтежи облик одузимања од родитеља и измештање деце из породичних услова, без било каквих претходних активности Центра да се родитељима обезбеде услуге подршке, помоћи, саветовања, надзора и/или корекције у вршењу родитељског права, као и ради побољшања материјалног положаја породице и услова становања и омогућавања деци останка у породици, иако је породица готово 10 година била на евиденцији Центра

6.  услуге помоћи и подршке породици због лоших материјалних и нехигијенских стамбених услова Центар је пружио тек након 10 година

7. први План услуга за најстарије дете Центар је донео готово 10 година након прве пријаве занемаривања овог детета у породици

8. План услуга за најстарије дете није свеобухватан и не садржи све мере ради заштите и унапређења развоја и здравственог стања детета, које је предложила Комисија за процену потреба за пружањем додатне образовне, здравствене и социјалне подршке детету Града Крушевца и поводом података о стању и потребама детета којима је Центар располагао 

9. није донет План услуга за млађе дете ни два месеца од одвајања од родитеља и измештања из породичних услова овог детета на узрасту од две ипо године

10. није донет План услуга за праћење и подршку родитеља у вршењу родитељског права над новорођенчем, иако су код мајке и оца констатовани снижени родитељски капацитети.

Центар је поводом прве пријавe којом се указује на грубо занемаривање детета, запримљене још 2012. године, неоправдано пропустио да предузме активности ради свеобухватне процене свих сегмената који су од значаја за отклањање сумње на занемаривање детета, већ је своје поступање засновао на једној теренској посети у којој су констатовани нехигијенски услови становања, као и на изјавама чланова породице да негирају наводе из пријаве. Центар није ценио да је од посебне важности чињеница да је пријаву поднела патронажна сестра из надлежне здравствене установе, која по службеној дужности обавља периодичне посете породицама са малим дететом од дететовог рођења. У поступању Центра поводом ове пријаве је изостало и прикупљање додатних „обавештења од патронажне службе и диспанзера за децу“, иако је у Почетној процени констатовано да је потребно предузети наведене радње [footnoteRef:19]. Процена није сачињена у складу са обавезама прописаним Правилником и Општим протоколом за случај пријаве занемаривања детета: нису наведени евентуални ризици по развој и здравље детета, као ни подаци у вези са способношћу родитеља да одговоре на потребе детета. [19:  Op.cit] 


Проверу навода пријаве о присуству насиља над мајком деце, као и о тешко поремећеним породичним односима “који се могу окарактерисати као патолошки…“, Центар је извршио на основу изјаве коју је мајка дала приликом теренске посете и у присуству осталих чланова породице, као и саопштења осталих чланова породице да негирају ове наводе пријаве. Центар није прибавио од МУП расположиве податке о насиљу у породици, иако се у пријави наводи да је МУП-у пријављено да је свекрва тукла мајку детета, док отац детета у свему подржава своју мајку.

Након друге пријаве, коју је после 7 година поднела Градска управа Града Крушевца, јер је истекао законски рок за одређивање имена и презимена женском детету рођеном 2019. Године, Центар није предузео никакве активности ради процене породичних околности и прилика у којима живе деца, иако је сам Центар оценио да неодређивање имена и презимена детету у законском року „представља први вид занемаривања права и интереса детета“[footnoteRef:20]. Након што је Центар узео писану изјаву од оца[footnoteRef:21] А.А. да признаје за своје женско дете које је родила В.В. и донео Решење[footnoteRef:22] да се њиховом женском детету одреди име које матичар Града Крушевца има уписати у Матичне књиге рођених, истог дана је предмет и архивирао. У овој фази рада Центар је већ располагао значајним информацијама да су угрожена права и најбољи интереси деце, али је у потпуности изостало утврђивање чињеница о конкретном случају, као и планирање услуга и мера, нарочито имајући у виду да је, поред наведеног, Центар већ располагао и пријавом из 2012. год. да родитељи занемарују безбедност и развојне и здравствене потребе старијег детета. Ипак, Центар није спровео ни почетну процену ради адекватног испитивања свих релевантних сегмената, односно, отклањања сумњи на занемаривање деце у овој породици. [20:  Акт Центра бр. 5…/22 од 14.02.2022. год.]  [21:  Акт Центра бр. ../2019-1 од 01.11.2019. год.]  [22:  Акт Центра бр. 5…/2019 од 01.11.2019. год.] 


Тек је након 10 година од прве пријаве занемаривања детета у овој породици - у другој половини децембра 2021. год.-  поводом пријаве да мал. Б.Б. не долази у школу од кад је уписан у V разред, Центар процењивао све битне аспекте стања и потреба деце, услове у којима одрастају и родитељске капацитете и мотивацију за старање о деци. Не улазећи у резултате процене и формираног стручног мишљења Центра у поступку неодложне интервенције - да је неопходно хитно изместити децу, двоје деце из породице и ургентно их збринути у хранитељску породицу – Заштитник грађана оцењује да је током 10 година, од када је породица на евиденцији поводом пријава занемаривања права и интереса два старија детета, Центар доследно пропуштао да предузме активности свеобухватне процене стања и потреба деце и начина на који родитељи врше родитељско право, као и да је неоправдано дуго одлагао обезбеђивање праћења породице и увида у родитељско функционисање, услед чега је изостала и процена ризика и планирање услуга подршке, помоћи, саветовања, мера надзора родитеља и/или корекције у вршењу родитељског права, као и ради побољшања материјалног положаја породице и услова становања и омогућавања деци останка у породици.
Оваквим поступањем, орган старатељства пропустио је да у најранијој фази ефикасним услугама и мерама праћења, помоћи, подршке и надзора родитеља и породице отклони и/или ублажи по развој и здравље деце угрожавајуће родитељско функционисање и породичне услове, односно, да мерама из надлежности органа старатељства спречи даље угрожавање развоја и здравља деце услед недовољних родитељских капацитета мајке и оца и лоших материјалних и стамбених услова породице за одгајање деце. Не само да је пропуштао да благовремено предузме активности ради отклањања и/или ублажавања угрожавајућих породичних услова по дечији развој и здравље, већ је својим нечињењем током 10 година у коначном допринео излагању деце најтрауматичнијим и најрестриктивнијим мерама измештања из породичних услова и одвајања од родитеља.

[bookmark: _GoBack]Центар је неоправдано одлагао доношење Плана услуга за најстарије дете: први План услуга за мал.Б.Б. Центар је донео готово 10 година после прве пријаве занемаривања овог детета у породици, коју је поднела патронажна сестра и тек после запримљене треће пријаве о занемарености, коју је Центру поднела трећа институција – Школа у коју је дете било уписано. При том, донети План услуга није свеобухватан и не садржи све мере ради заштите и унапређења развоја и здравственог стања детета, које је предложила Интерресорна комисија Града Крушевца лекара, јер је изостало планирање мера поводом проблема које има дете са кичмом и држањем и због чега је у Мишљење Интерресорне комисије наведено  да је дечаку потребно и праћење и подршка пулмолога[footnoteRef:23].  [23:  Оp.cit] 


За мал. Г.Г., на узрасту од две и по године, није донет План услуга ни два месеца од њеног одвајања од родитеља и измештања из породичних услова. Такође, није донет План услуга за праћење и подршку родитеља у вршењу родитељског права над новорођенчем, иако су код мајке и оца констатовани снижени родитељски капацитети, због чега су им два старија детета ургентним мерама одузета и измештена из породичних услова.

***
Приликом сагледавања правилности и законитости рада надлежног органа старатељства у конкретном случају и утврђивање пропуста, Заштитник грађана руководио се одредбама Конвенције о правима детета[footnoteRef:24], Устава Републике Србије, Закона о Заштитнику грађана, Породичног закона, Закона о социјалној заштити[footnoteRef:25], Општег протокола за заштиту деце од насиља, злостављања и занемаривања, Правилника о организацији, нормативима и стандардима рада центра за социјални рад. [24:  Закон о ратификацији Конвенције Уједињених нација о правима детета (Сл. лист СФРЈ – додатак: Међународни  уговори, број 15/90 и  „Сл. лист СРЈ“ – додатак: Међународни уговори бр. 4/96 8 2/97)]  [25:  „Сл. гласник РС“, бр. 24/2011] 

Занемаривање и немарно поступање представља пропуштање пружаоца неге – родитеља, (односно, друге особе која је преузела родитељску одговорност или обавезу да негује дете чак и током краћег времена) да обезбеди развој детета у свим областима: здравља, образовања, емоционалног развоја, исхране, смештаја и безбедних животних услова а у оквиру разумно расположивих средстава породице или пружаоца неге, што изазива или може, са великом вероватноћом, нарушити дететово здравље или физички, ментални, духовни, морални или друштвени развој. Ово обухвата и пропусте у обављању правилног надзора и заштите детета од  повређивања у оноликој мери у којој је то изводљиво.
Сви облици насиља, злостављања, злоупотребе или занемаривања деце, којима се угрожавају или нарушавају физички, психички и морални интегритет личности детета, представљају повреду права детета садржаних у Конвенцији Уједињених нација о правима детета. Ратификацијом Конвенције држава се обавезала да предузме мере за спречавање и да обезбеди заштиту детета од свих облика занемаривања, злоупотребе и насиља у породици, институцијама и широј друштвеној средини.
У процесу заштите детета од занемаривања и злостављања треба да учествују установе и појединци из различитих система (здравство, образовање, социјална заштита, полиција, правосуђе), сваки од њих у оквиру својих надлежности. Улогу координатора у процесу заштите деце требало би да има центар за социјални рад који истовремено врши послове органа старатељства. Да би се постигла ефикасна заштита и унапређење добробити детета, потребно је да међу њима постоји сарадња и јасно дефинисане улоге и кораци у процесу заштите.
У поступку заштите детета посебну пажњу потребно је обратити на следеће фазе: 1) препознавање случајева злостављања и/или занемаривања, 2) пријављивање надлежном органу, односно служби и 3) процену ризика, стања и потреба детета и породице.
Приликом препознавања да ли се ради о занемаривању и злостављању, потребно је сагледати све постојеће чињенице и целокупну ситуацију детета и дететове породице, с обзиром на то да не постоје специфични знаци и симптоми на основу којих се са потпуном сигурношћу може тврдити да се ради о занемаривању и злостављању детета.
Здравствени радници, као и учитељи, наставници и сви други који остварују близак контакт са дететом и породицом и добро их познају могу бити „особе од поверења“ коју дете или нека друга особа одабрала да би јој саопштила своје страхове, тајне или сумње о злостављању. Како је изабрана особа кључна особа у фази откривања, потребно је да зна да препозна сигнале и потребе детета, да уме да пружи детету континуирану подршку, сигурност и охрабрење, а  да се истовремено активно ангажује у покретању процеса заштите детета, тј. пријављивању сумње центру, а по потреби и полицији и јавном тужилаштву.
Почетна процена треба да одговори на основна питања: Да ли је дете угрожено? Који ризици по дете се могу идентификовати на основу почетне процене? Да ли има разумног основа за сумњу да постоји озбиљна опасност за штећење дететовог здравља и развоја? Које услуге и мере заштите се могу пружити детету и породици/ненасилног родитељу, на основу досадашњих података и закључака почетне процене'? Процењује се да ли је дете угрожено независно од тога да ли је угроженост настала услед злостављања и занемаривања детета, партнерског сукоба у породици, неповољног здравственог, социјалног или материјалног положаја породице или других околности које дете ометају да достигне адекватан ниво здравља и развоја без интервенције социјалних и других служби у заједници.

Одлука након почетне процене може бити да: а) постоји потреба за заштитом детета од злостављања/занемаривања, б) не постоји потреба за заштитом од злостављања/занемаривања, али дете и породица имају потребе за другим видовима подршке и помоћи, в) не постоји потреба за заштитом детета нити за другим услугама.

Одлука да постоји потреба за заштитом детета од злостављања/занемаривања доноси се када је дете претрпело повреде, физичке и менталне, услед злостваљања и занемаривања или околности случаја указују да је дете угрожено и постоји разуман повод да се верује да може доћи до повређивања тог детета или друге деце у породици уколико их има. У том случају центар предузима даљу координацију планирања спровођења мера заштите и услуга и праћења детета и породице, али уз сарадњу са свим другим службама. 
Одлука да не постоји потреба за заштитом детета од злостављања и занемаривања, али дете и породица имају потребе за другим видовима подршке и помоћи доноси се ако дете није претрпело повреду нити постоји разуман повод да се верује да до повређивања детета/деце у породици може доћи, али је стање детета или породице такво да је мало вероватно да ће дете моћи достићи оптимална ниво здравља и развоја или ће дететово здравље и развој бити погоршани без обезбеђивања посебних услуга разних служби – здравствених, образовних, социјалних и  других. 
Неодложну интервенцију потребно је предузети ако су живот и здравље детета непосредно угрожени или ако постоји разуман повод да се верује да ће непредузимањем хитних мера заштите живот  здравље детета бити непосредно озбиљно угрожени. Њен циљ је да се одмах осигура безбедност детета. Неодложна интервенција може бити неопходна већ после прве пријаве злостављања или занемаривања или у некој каснијој фази процеса заштите детета и породице. 
Планом заштите детета од злостављања и занемаривања утврђује се и план праћења и евалуирања (процене) адекватности планираних и предузетих мера, укључујући и рокове процене. Сврха евалуације треба да буде увид у стање безбедности детета и напретка здравља и развоја детета, у односу на исходе који су очекивани/планирани, а са циљем прилагођавања даљих услуга и мера промењеним околностима и новим потребама детета и породице. Евалуација треба да обухвати задовољавање дететових здравствених и развојних потреба, промене у ставовима и понашању родитеља, промене у животним условима и околностима. У зависности од резултата евалуације, донеће се одлука о даљим мерама заштите детета. Ако резултати евалуације указују да је окружење детета безбедно и да су родитељи/старатељи у стању да осигурају услове за даљи безбедан и неометан психофизички развој детета, може се донети одлука о затварању случаја.
III Препоруке 

На основу утврђених недостатака у раду и стандарда домаћег и међународног права у заштити деце од занемаривања, насиља и злостављања, Заштитник грађана упућује надлежном органу старатељства следеће препоруке:

I
Потребно је да Центар за социјални рад Крушевац хитно изврши евалуацију Плана услуга за малолетног Б.Б. донетог 28.12.2021. год.
II
Потребно је да Центар за социјални рад Крушевац, на основу резултата евалуације истеклог Плана услуга, хитно донесе нов План услуга за малолетног Б.Б., који ће обухватити све мере ради заштите и унапређења развоја и здравственог стања детета које је предложила Комисија за процену потреба за пружањем додатне образовне, здравствене и социјалне подршке детету Града Крушевца, а нарочито праћење и подршку пулмолога, као и све остале расположиве податке о стању и потребама детета
III
Потребно је да Центар за социјални рад хитно сачини Процену за малолетну Г.Г. и у складу са тим донесе План услуга за дете 
IV
Потребно је Центар за социјални рад Крушевац хитно сачини Процену за најмлађе дете у породици и у складу са тим донесе План услуга за дете
V
Потребно је да директор Центра за социјални рада Крушевац хитно предузме све потребне мере како би се обезбедило да се у свим будући случајевима, поводом пријаве занемаривања, насиља и злостављања детета, савесно и одговорно приступа процени свих сегмената који су од значаја за испитивање сумњи на занемаривање и злостављање детета, у складу са Правилником о организацији, нормативима и стандардима рада и Општим протоколом о заштити деце од насиља, злостављања и занемаривања
VI
Потребно је да директор Центра за социјални рада Крушевац хитно предузме све потребне мере како би се обезбедило адекватно праћење стања и потреба детета, родитељског функционисања и стања у породици, као и планирање одговарајућих услуга и мера за ублажавање последица у свим будућим и актуелним случајевима, у којима је утврђено занемаривање и/или злостављање детета
VII
Потребно је да директор Центра за социјални рад Крушевац хитно предузме све потребне мере како би се у свим будућим и актуелним случајевима, у којима је утврђена угроженост дететовог здравља и развоја, односно, да ће дететово здравље и развој бити погоршани без посебних услуга разних служби, обезбедило пружање услуга и мера помоћи, подршке, саветовања, надзора и/или корекције у вршењу родитељског права из надлежности органа старатељства у циљу осигурања услова за безбедан и неометан психофизички развој детета
VIII
Потребно је да директор Центра за социјални рада Крушевац обезбеди да поводом пријава занемаривања, насиља и злостављања детета и у поступцима заштите детета поступају стручни радници Центра који су прошли адекватне обуке из области заштите деце од злостављања и занемаривања и вођења случаја.
Потребно је да Центар за социјални рад Крушевац извести Заштитника грађана о поступању по препорукама  I, II, III и IV у року од 15 дана од дана пријема овог Извештаја Заштитниак грађана.
Потребно је да Центар за социјални рад Крушевац извести Заштитника грађана о поступању по препорукама V, VI, VII и VIII у року од 30 дана од дана пријема овог Извештаја Заштитника грађана.
У случају поступања и околности који се негативно одражавају на права и интересе грађана, органи јавне власти имају обавезу отклањања оних штетних понашања и узрока који доводе до угрожавања и ускраћивања права, као и њихових последица, а нарочито уколико се ради о штети по права, доборбит и најбоље интересе детета. Током 10 година Центар за социјални рад Крушевац није предузимао радње ради остваривања циља социјалне заштите - да се предупреди занемаривање, злостављање или експлоатација деце и отклоне њихове последице.
Неизвршавање законских обавеза и овлашћења надлежне службе захтева преиспитивање поступања и нечињења у конкретном случају, као и предузимање мера како би се поступање установе вратило у законите оквире. Посебна одговорност на органу управљања стоји када је неправилним радом повређено право детета, чији најбољи интереси морају да буду од примарног значаја приликом доношења одлука органа старатељства.

Заштитник грађана налази да су пропусти надлежног органа старатељства на штету права деце у конкретном случају неотклоњиви, али да се последице овог пропуста могу делимично умањити, а будући пропусти спречити поступањем по препорукама Заштитника грађана. 

Доставити:
- Центру за социјални рад Крушевац, ул. Мајке Југовића бр. 46, 37000 Крушевац
- у списе предмета

